﻿ CALITATEA VIEŢII EFECTE ALE CRIZEI ECONOMICE ŞI FINANCIARE  ÎN UNELE LOCALITĂŢI URBANE MICI DIN ROMÂNIA CRISTINA HUMĂ DUMITRU CHIRIAC ucrarea îşi propune să evidenţieze principalele efecte ale crizei economice şi financiare actuale asupra oraşelor mici L din România, cu analize specifice în două localităţi: Zimnicea şi Videle din judeţul Teleorman. Aceasta deoarece s-a constatat că oraşele mici se confruntă cu greutăţi mult mai mari decât alte categorii de oraşe din ţara noastră: restructurarea activităţilor economice, cu perturbări pe piaţa muncii şi, implicit, cu diminuarea funcţiilor urbane, migraţia forţei de muncă spre alte centre urbane mai dezvoltate, reducerea veniturilor populaţiei şi accentuarea fenomenului sărăciei etc. Studiul are un caracter empiric şi se bazează pe informaţii cantitative şi calitative obţinute de la mai multe instituţii (primării, agenţi economici etc.), precum şi din date statistice. De asemenea, în cele două localităţi s-a aplicat un număr de 33 interviuri nestructurate, realizate în perioada iulie-octombrie 2011. Rezultatele obţinute au confirmat greutăţile cărora trebuie să le facă faţă oraşele mici în această perioadă, precum şi măsurile de răspuns adoptate în gospodăriile populaţiei. Cuvinte-cheie: oraşe mici, criza economică şi financiară, efecte economice şi sociale. CARACTERISTICI ALE REŢELEI ORAŞELOR MICI DIN ROMÂNIA Conform organizării administrative a teritoriului naţional, la nivelul anului 2009, reţeaua de localităţi urbane din România era formată din 320 de oraşe, care din punct de vedere demografic puteau fi structurate astfel (Legea nr. 351/2001 privind aprobarea Planului de amenajare a teritoriului naţional – Secţiunea a IV-a Reţeaua de localităţi): • un oraş foarte mare, cu peste 500 000 de locuitori – Bucureşti; • 23 de oraşe mari, având între 100 000 şi 500 000 de locuitori; • 46 de oraşe mijlocii, având între 30 000 şi 100 000 de locuitori; • 250 de oraşe mici, având între 5 000 şi 30 000 de locuitori. Adresele de contact ale autorilor: Cristina Humă, Dumitru Chiriac, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: humacris@yahoo.com; chiriacdd@yahoo.com. CALITATEA VIEŢII, XXIII, nr. 1, 2012, p. 3–24 4 CRISTINA HUMĂ, DUMITRU CHIRIAC 2 Oraşele mici sunt unităţi administrativ-teritoriale care au o populaţie cuprinsă între 5 000 şi 30 000 de locuitori şi ocupă rangul III în ierarhia localităţilor din ţara noastră. Cu toată această prevedere legală, există şi oraşe care au sub 5 000 de locuitori. Legea mai specifică faptul că oraşele mici, cu peste 25 000 de locuitori, pot dobândi, în anumite condiţii, chiar statutul de municipiu, statut prin care ocupă rangul II în sistemul naţional de localităţi şi influenţă sporită în teritoriu. În acest sens, 36 de oraşe mici au rangul de municipii (Anexa 1). Distribuţia oraşelor mici în plan teritorial indică o concentrare mai mare a acestora în unele judeţe, cum ar fi: Suceava, cu un număr de 15 oraşe mici din totalul de 16 oraşe, Prahova, cu 12, Hunedoara, cu 11 (ambele judeţe având câte 14 oraşe, Maramureş, cu 11 (din 13), Alba, cu 10 şi Vâlcea, cu 10 (din 11). La polul opus, cu un număr redus de oraşe mici, sunt judeţele Galaţi şi Giurgiu, deţinând fiecare câte două oraşe. Alte judeţe, cum ar fi: Argeş, Bistriţa- Năsăud, Brăila, Buzău, Cluj, Iaşi, Neamţ, Sălaj, Teleorman şi Vaslui deţin fiecare câte trei oraşe din această categorie. Raportat la anul 2002, numărul localităţilor urbane mici a crescut în ritm rapid, prin procesul de urbanizare administrativă, care a condus la declararea a 53 de oraşe noi, ceea ce reprezintă o creştere de 26,9% în decurs de şapte ani 1 (2002–2009) . Judeţul Suceava se evidenţiază şi prin numărul mare de oraşe mici de dată recentă, respectiv opt dintr-un total de 53, provenite prin declararea unor comune ca oraşe. O situaţie similară prezintă şi judeţele Ilfov şi Maramureş, care, fiecare, deţin câte cinci astfel de oraşe. În acelaşi timp, în perioada respectivă, la categoria oraşelor mici s-a mai adăugat un număr de şase oraşe, prin descreşterea demografică a unor localităţi 2 . urbane mai mari Declararea de oraşe noi a însemnat o creştere a numărului de locuitori pentru această categorie de oraşe şi, implicit, pentru mediul urban. Astfel, în anul 2009, oraşele mici din România totalizau 2 938 749 de persoane, remarcându-se un salt al ponderii populaţiei care locuia în această categorie de oraşe, de la 20,1% în 2002, la 24,9% în 2009. Cele 250 de oraşe mici ale României, reprezentând 78,1% din totalul oraşelor ţării, prezentau, la rândul lor, următoarea structură, sub aspectul numărului de locuitori: • oraşe sub 5 000 de locuitori, în număr de 21 (8,4% din totalul oraşelor mici); 1 Judeţele cu oraşe mici provenite din comune, conf. Legii nr. 351/2001: Arad (2), Argeş (1), Bihor (1), Botoşani (3), Braşov (1), Constanţa (1), Dâmboviţa (1), Dolj (2), Gorj (2), Ialomiţa (3), Iaşi (1), Ilfov (5), Maramureş (5), Mureş (4), Neamţ (1), Olt (1), Satu Mare (2), Sibiu (2), Suceava (8), Timiş (3), Vaslui (1), Vâlcea (2). 2 Este vorba de oraşele Dorohoi (jud. Botoşani), Lupeni şi Vulcan (jud. Hunedoara), Fălticeni (jud. Suceava), Turnu Măgurele (jud. Teleorman) şi Huşi (jud. Vaslui). 3 EFECTE ALE CRIZEI ECONOMICE ŞI FINANCIARE ÎN UNELE LOCALITĂŢI 5 • oraşe având între 5 000 şi 10 000 de locuitori, în număr de 98 (39,2% din totalul oraşelor mici); • oraşe având între 10 000 şi 30 000 de locuitori, în număr de 131 (52,4% din totalul oraşelor mici). Concentrarea populaţiei urbane în oraşele mici nu este impresionantă, dacă avem în vedere numărul mare al acestora, de 250. Aceasta din cauza faptului că multe oraşe mici, aşa cum s-a arătat mai sus, respectiv 119, au mai puţin de 10 000 de locuitori, iar 21 dintre ele au chiar sub 5 000 de locuitori, adică mai puţin decât prevede legea pentru această categorie de localităţi. Dobândind statutul de oraş în ultimii ani, multe comunităţi urbane mici nu au infrastructura şi dotările edilitare suficient dezvoltate pentru această categorie de aşezări umane. Analiza ponderii numărului de locuitori ai oraşelor mici din totalul populaţiei urbane la nivel de judeţ indică diferenţe semnificative, cuprinse în ecartul 3,2 şi 74,9%. Cele mai mari ponderi le înregistrează populaţia oraşelor mici din judeţele Ilfov (74,4%), Alba (68,9%) şi Suceava (64,7%), iar cele mai reduse, în judeţele Galaţi (3,2%), Iaşi (9,0%) şi Brăila (9,5%). De asemenea, este relevantă şi evoluţia numărului de locuitori în oraşele 3 , majoritatea oraşelor mici au înregistrat o mici. Astfel, în perioada 2002–2009 reducere a populaţiei. Din cele 250 de localităţi urbane mici, un număr de 177, adică 77,8%, au consemnat o dinamică demografică negativă. Cele mai mari scăderi ale ponderii numărului de locuitori au înregistrat oraşele Solca (jud. Suceava), cu 44,9%, Budeşti (jud. Călăraşi), cu 23,2%, Sovata (jud. Mureş), cu 19,5%, Curtici (jud. Arad), cu 18,6% şi Bereşti (jud. Galaţi), cu 10,5%. Diminuarea ponderii populaţiei s-a consemnat la nivelul tuturor oraşelor mici din 13 judeţe: Botoşani (6 oraşe), Brăila (3 oraşe), Buzău (3 oraşe), Caraş-Severin (7 oraşe), Covasna (4 oraşe), Dâmboviţa (6 oraşe), Dolj (6 oraşe), Galaţi (două oraşe), Hunedoara (11 oraşe), Mehedinţi (4 oraşe), Olt (6 oraşe), Sălaj (3 oraşe) şi Teleorman (3 oraşe). Singurul judeţ în care toate oraşele mici au înregistrat un trend demografic pozitiv este judeţul Ilfov. Creşterea demografică este corelată cu dezvoltarea economică din zona Bucureşti–Ilfov şi cu perspectivele de creştere economică de aici. Scăderea populaţiei, înregistrată la nivelul unui număr mare de oraşe mici, s-a datorat atât diminuării sporului natural, cât şi migraţiei forţei de muncă spre alte zone, ca urmare a procesului de restructurare economică. În paralel cu acest fenomen a avut loc şi un proces de îmbătrânire a populaţiei la nivelul acestei categorii de localităţi. Aceste două tendinţe demografice, scăderea şi îmbătrânirea populaţiei, înregistrate în multe oraşe mici, au contribuit la reducerea rolului şi funcţiilor acestora, au afectat 3 Pentru oraşele noi s-au utilizat date statistice din anul ulterior declarării localităţii urbane. 6 CRISTINA HUMĂ, DUMITRU CHIRIAC 4 potenţialul de dezvoltare economică, diminuând, totodată, capacitatea de a face faţă efectelor crizei economice. Dezvoltarea economică a oraşelor mici este condiţionată, în principal, de gradul lor de atractivitate. În comparaţie cu oraşele mari, a căror influenţă în teritoriu se exercită în raport cu multiplele facilităţi pe care le oferă (infrastructură, locuri de muncă, unităţi şcolare, sanitare, de cultură etc.), oraşele mici au o influenţă limitată în teritoriu, hinterland-ul lor fiind mult mai restrâns. Gradul redus de atractivitate al acestor oraşe se datorează şi infrastructurii urbane, care nu îndeplineşte nici indicatorii minimali privind dotarea de bază prevăzuţi de lege pentru această categorie de oraşe. Astfel, la nivelul anului 2002, în oraşele cu mai puţin de 30 000 de locuitori (în număr de 191), numai 54% dintre locuinţe erau conectate la sistemul de canalizare, 69% aveau apă în locuinţă, 56% erau racordate la reţeaua de gaze naturale şi numai 18% erau conectate la sistemul de energie termică (Guvernul României, 2005). O altă particularitate a multor oraşe mici din România o reprezintă faptul că ele includ, din punct de vedere administrativ, cartiere care sunt, de fapt, sate înglobate urbanului şi al căror nivel de dezvoltare socioeconomică este corespunzător mediului rural. Iată de ce se apreciază că „dezvoltarea inegală a teritoriilor (urbane – n.n.) reflectă slăbiciuni economice ale ansamblului şi sunt de neacceptat, deoarece, la rândul lor, devin sursă de instabilitate economică şi politică, transformându-se în piedici de dezvoltare a întregului ansamblu naţional şi, implicit, european” (Chiriţă, coord., 2008: 11). EFECTE ALE CRIZEI ECONOMICE ŞI FINANCIARE S TUDII DE CAZ: ORAŞELE VIDELE ŞI ZIMNICEA Obiective şi metodologie de cercetare La nivelul acestor două localităţi urbane mici – Zimnicea şi Videle din judeţul Teleorman – am realizat o serie de analize, care şi-au propus să evidenţieze principalele efecte ale crizei economice şi financiare, precum şi măsurile de adaptare a populaţiei. De asemenea, s-a evaluat potenţialul acestor comunităţi de a face faţă condiţiilor de criză economică. Acest din urmă aspect a fost relevat printr-o analiză a datelor statistice, în care sens au fost utilizaţi o serie de indicatori, între care: numărul de locuitori, migraţia internă a populaţiei, structura populaţiei pe grupe de vârstă, indicele de îmbătrânire a populaţiei, precum şi informaţii cu privire la specificul economic. Studiul a mai urmărit o analiză de date cantitative, dar şi calitative, pentru a identifica principalele efecte ale crizei economice la nivelul celor două oraşe. Au fost utilizaţi indicatori 5 EFECTE ALE CRIZEI ECONOMICE ŞI FINANCIARE ÎN UNELE LOCALITĂŢI 7 statistici, ca de exemplu: bugetele publice locale, numărul de şomeri înregistraţi, numărul beneficiarilor de ajutor social. Informaţiile referitoare la situaţia veniturilor au fost obţinute prin interviuri realizate la nivelul administraţiei publice locale, al unor unităţi de retail, precum şi la nivelul populaţiei. O analiză calitativă, realizată pe baza unor interviuri nestructurate, aplicate pe un lot format din 33 de persoane (patru reprezentanţi ai administraţiilor publice locale, şase lucrători din unităţi comerciale de retail, 24 de locuitori), a relevat greutăţile cărora trebuie să le facă faţă oraşele mici în această perioadă, precum şi măsurile care au fost adoptate în gospodării ca răspuns la efectele crizei economice, în principal ca urmare a scăderii veniturilor. De asemenea, la solicitarea noastră, am primit de la un reprezentant al Asociaţiei Oraşelor din România opinii privind situaţia aşezărilor urbane mici în această perioadă dificilă sub aspect economic. Aspecte demografice În anul 2009, populaţia oraşului Videle era de 11 671 de locuitori, iar cea a oraşului Zimnicea, de 15 122 de locuitori (INS, 2010). Evoluţia demografică a celor două oraşe prezintă o scădere a numărului de locuitori. Astfel, în perioada 2002–2009, în oraşul Videle, declinul demografic a fost de 2,4%, respectiv de la 11 953 la 11 671 de locuitori (Tabelul nr. 1). În aceeaşi perioadă, în oraşul Zimnicea, scăderea populaţiei a fost ceva mai mare, şi anume, de 6,3%, respectiv de la 16 131 la 15 122 de locuitori. Tabelul nr. 1 Evoluţia numărului de locuitori în oraşele Videle şi Zimnicea – 2002–2009 Dinamica numărului de locuitori 2002 2009 2002–2009 Număr % Videle 11 953 11 671 –282 –2,4 Zimnicea 16 131 15 122 –1 009 –6,3 Sursa: Prelucrare de date după Anuarul Statistic al României 2009, INS, 2010, Anuarul Statistic al României 2003, INS, 2004. Cele două localităţi urbane nu sunt prea atractive, din cauza activităţii economice reduse, care nu asigură suficiente locuri de muncă, precum şi a gradului nesatisfăcător de dotare cu utilităţi publice. În aceste condiţii, migraţia internă din cele două oraşe înregistrează solduri negative. De exemplu, la nivelul anului 2008, numărul celor plecaţi din localitatea Videle a fost mai mare cu 64 de persoane faţă de cel al sosiţilor, în timp ce în oraşul Zimnicea, numărul celor plecaţi l-a depăşit cu 34 de persoane pe al celor care au sosit în localitate (Tabelul nr. 2). 8 CRISTINA HUMĂ, DUMITRU CHIRIAC 6 Tabelul nr. 2 Migraţia internă a populaţiei în oraşele Videle şi Zimnicea – 2008 Oraş Sosiţi Plecaţi Sold Videle 165 229 –64 Zimnicea 170 204 –34 Sursa: Prelucrare de date statistice: TEMPO – on line serii de timp, INS. Structura pe vârste a unei colectivităţi (tineri 0–14 ani, adulţi 15–59 de ani şi bătrâni peste 60 de ani) reprezintă o componentă majoră a populaţiei, prin consecinţele sale sociale. În anul 2009, în timp ce în oraşul Zimnicea copiii (grupa de vârstă 0–14 ani) reprezentau 13,2% din totalul populaţiei, fiind sub media pe ţară, de 15,1%, oraşul Videle avea o populaţie ceva mai tânără, copiii deţinând 16,5% din numărul total de locuitori (Tabelul nr. 3). Tabelul nr. 3 Structura populaţiei pe grupe de vârstă şi indicele de îmbătrânire a populaţiei (I.I.P.) în oraşele Videle şi Zimnicea – 2009 Total Grupa de vârstă I.I.P. 0–14 ani 15–59 de ani 60 de ani şi peste (%) Nr. % Nr. % Nr. % Nr. % Videle 11 671 100 1 931 16,5 7 493 64,2 2 247 19,3 116,4 Zimnicea 15 122 100 1 997 13,2 9 773 64,6 3 352 22,2 167,9 Sursa: Prelucrare de date statistice: TEMPO – on line serii de timp, INS. Starea de vârstă a populaţiei este exprimată mai precis de indicele de îmbătrânire a populaţiei (IIP) şi este calculat ca raport procentual între populaţia vârstnică (de 60 de ani şi peste), respectiv grupa de vârstă 0–14 ani. Analiza acestui indice pune în evidenţă gradul de îmbătrânire a populaţiei în cele două localităţi urbane. Astfel, la nivelul anului 2009, indicele de îmbătrânire a populaţiei (IIP) era, în oraşul Videle, de 116,4%, iar în oraşul Zimnicea, de 167,9%. Comparativ cu gradul de îmbătrânire a populaţiei din mediul urban al României, în anul respectiv, de 123,2%, Videle prezintă o populaţie mai tânără, în timp ce Zimnicea are un indice care depăşeşte mult media pe ţară. Aspecte economice Specificul economic al celor două oraşe este diferit. Astfel, dezvoltarea 4 economică a oraşului Videle se bazează pe câteva domenii de activitate , după cum urmează: 4 Acestea au fost stabilite în funcţie de profilul firmelor active (Consiliul Judeţean Teleorman, 2010). 7 EFECTE ALE CRIZEI ECONOMICE ŞI FINANCIARE ÎN UNELE LOCALITĂŢI 9 • extracţia petrolului şi a gazelor naturale şi serviciile conexe; • comerţ cu amănuntul în magazine nespecializate, cu vânzare predominantă de produse alimentare, băuturi şi tutun; • lucrări de construcţii–clădiri rezidenţiale şi nerezidenţiale. O altă activitate la nivelul oraşului Videle o constituie agricultura, care se desfăşoară însă la nivel de microferme şi, într-o mai mică măsură, sub formă asociativă. Din punct de vedere economic, oraşul Videle a înregistrat un declin în ultimii ani. Economia oraşului, centrată, aşa cum s-a arătat, aproape exclusiv pe exploatarea petrolului şi a gazelor naturale, şi-a redus treptat activitatea şi, implicit, numărul locurilor de muncă. Preluarea de către Petrom şi, ulterior, de către OMV a Schelei de producţie Videle nu a îmbunătăţit situaţia, iar criza economică a accentuat trendul negativ al activităţii industriale, astfel că, în prezent, exploatarea funcţionează la numai o treime din capacitate. În absenţa alternativelor pentru un loc de muncă, migraţia forţei de muncă spre alte zone a devenit un fenomen frecvent. Spre deosebire de Videle, economia oraşului Zimnicea este mai diversificată, 5 : fiind bazată pe următoarele domenii de activitate • cultivarea cerealelor, a plantelor leguminoase şi a celor oleaginoase; • distribuţia combustibililor gazoşi prin conducte; • fabricarea produselor din carne; • producţia de tuburi, ţevi, profile tubulare şi accesorii; • comerţ cu amănuntul în magazine nespecializate, cu vânzare predominantă de produse alimentare, băuturi şi tutun. Potenţialul agricol al zonei este valorificat şi dezvoltat de Grupul InterAgro, care prin SC Cerealcom SA Teleorman cultivă cereale, tutun, floarea-soarelui etc. Mai practică, de asemenea, legumicultura, pomicultura şi cultivarea viţei-de-vie. Producţia agricolă obţinută este valorificată la nivelul oraşului de către Grupul InterAgro prin producerea de energie alternativă (producţia de biocombustibil, respectiv bioetanol), prin activităţi de morărit şi panificaţie, prin fabricarea de biscuiţi şi napolitane, vinificaţie etc., precum şi prin fabricarea de produse din carne. Legat de domeniul agricol, prin intermediul SC Intercereal SRL, Grupul InterAgro desfăşoară colectarea, condiţionarea şi depozitarea produselor agricole. De altfel, activităţile din domeniul agriculturii şi al producerii de biocombustibil desfăşurate de firme cu profil agricol predomină în economia oraşului. La nivelul oraşului Zimnicea, importanţa agriculturii este reflectată şi de numărul mare al populaţiei active ocupate în acest sector economic. Conform datelor furnizate de Primăria oraşului Zimnicea, în agricultură sunt ocupate aproximativ 2 000 de persoane, între care multe practică o agricultură de subzistenţă, care asigură gospodăriilor producţii mici pentru consum propriu şi venituri, de asemenea, reduse. 5 Stabilite, de asemenea, în raport cu profilul firmelor active (Consiliul Judeţean Teleorman, 2010). 10 CRISTINA HUMĂ, DUMITRU CHIRIAC 8 Efecte ale crizei economice şi financiare asupra firmelor Criza economică a determinat reducerea activităţii companiilor şi ea este reflectată de evoluţia cifrei de afaceri. Astfel, în oraşul Videle, în anul 2009, firmele active au înregistrat o scădere a cifrei de afaceri, comparativ cu anul 2008, de la peste 26 de milioane de euro la mai puţin de 24 de milioane de euro (Consiliul Judeţean Teleorman, 2010). În oraşul Zimnicea s-a înregistrat, de asemenea, o reducere a activităţii firmelor active reflectată de scăderea drastică a cifrei de afaceri. Astfel, dacă în anul 2008, cifra de afaceri se ridica la 111 milioane de euro, în anul 2009, aceasta scăzuse la aproximativ 75 de milioane de euro. Pe fondul crizei economice, în oraşul Zimnicea a scăzut numărul de firme active şi, într-o foarte mare măsură, numărul de salariaţi din cadrul acestor firme. Este vorba despre o scădere de la peste 2 500 de salariaţi în 2008, la aproximativ 1 400 în 2009 (Consiliul Judeţean Teleorman, 2010). Efectele crizei economice şi financiare asupra administraţiei publice locale Influenţa asupra bugetelor publice locale Criza economică şi financiară a influenţat advers bugetele publice locale ale oraşelor mici, prin surse provenite prin redistribuire de la bugetul de stat mai mici şi prin venituri proprii mai mici. Declinul economic la nivel naţional, reflectat de scăderea PIB-ului, reprezintă o realitate care s-a repercutat asupra bugetelor locale. În anul 2009, spre exemplu, PIB-ul ţării noastre a fost de 92,7%, ceea ce semnifică o diminuare cu 7,1%. La aceasta a contribuit scăderea producţiei (şi a consumului), reprezentată de următoarele sectoare: agricultură, vânătoare şi silvicultură – 1,0%, industrie – 0,3%, construcţii – 1,4%, servicii – 3,0%, impozite nete – 1,4% (INS, 2010). Urmare a acestei situaţii, la nivel legislativ au fost emise acte normative care au vizat adoptarea de măsuri financiare necesare contracarării efectelor crizei economice şi financiare. Una dintre măsuri a urmărit diminuarea arieratelor şi reducerea deficitelor dintre veniturile şi cheltuielile publice locale ale unităţilor administrativ-teritoriale. Ele sunt cuprinse în Ordonanţa de Urgenţă 63 din 30 iunie 2010 pentru modificarea şi completarea Legii nr. 273/2006 privind finanţele publice locale, precum şi pentru stabilirea unor măsuri financiare, publicată în Monitorul Oficial 450 din 2 iulie 2010. Criza economică şi financiară şi măsurile de austeritate au afectat, aşadar, negativ bugetele locale ale unităţilor administrativ-teritoriale mici, deoarece sumele alocate acestora au fost reduse. Prin Ordonanţa de Urgenţă nr. 63 din 30 iunie 2010 se alocă fiecărei localităţi urbane, inclusiv oraşelor mici, o cotă de 77% din impozitul pe venit încasat la 9 EFECTE ALE CRIZEI ECONOMICE ŞI FINANCIARE ÎN UNELE LOCALITĂŢI 11 bugetul de stat, faţă de cota de 82% din impozitul pe venit ce se aloca prin Legea 273 din 29 iunie 2006. Diminuarea cu 5% a cotei din impozitul pe venit se regăseşte la nivelul cotelor defalcate, după cum urmează: • 44% la bugetele locale ale oraşelor, faţă de 47%; • 12% la bugetul local al judeţului faţă de 13%; • 21% pentru echilibrarea bugetelor locale ale oraşelor, faţă de 22%. În cazul oraşelor mici, măsura reducerii deficitelor dintre veniturile şi cheltuielile publice locale ale administraţiilor teritoriale a generat riscul neasigurării finanţării unor servicii publice prestate de autorităţi, cum sunt: alimentarea cu apă, canalizarea, salubritatea, încălzirea locuinţelor etc. şi, prin aceasta, degradarea condiţiilor de viaţă ale comunităţilor. De altfel, „diminuarea procentelor prevăzute la capitolul alocări bugetare” – prin Ordonanţa de Urgenţă nr. 63 din 30 iunie 2010 – a fost semnalată şi la nivel de Administraţie Publică Locală (cazul oraşului Videle) ca afectând în sens negativ partea din bugetul local provenită de la bugetul de stat. Diminuarea poate fi însemnată, cum s-a întâmplat în cazul bugetului local al Primăriei Zimnicea. Partea provenită de la bugetul de stat s-a diminuat în anul 2010 faţă de anul 2008 în proporţie de 36%, situaţie prezentată de reprezentantul Primăriei. Diminuarea părţii din buget provenită de la bugetul de stat are loc în condiţiile în care bugetele publice locale ale oraşelor mici depind într-o mare măsură de bugetul central. Conform „Strategiei de Dezvoltare Durabilă a Judeţului Teleorman 2010–2020”, în anul 2009, în localităţile urbane mici ale judeţului, partea din bugetele locale care provenea de la bugetul central, pe diferite căi, depăşea 50%, fiind de 57%, în oraşul Videle şi de 74%, în oraşul Zimnicea. Numai 43% şi, respectiv, 26% din bugetele publice locale ale celor două oraşe proveneau din taxe şi impozite locale. Resursele financiare proprii ale unităţilor urbane mici fiind limitate, situaţiile de subfinanţare a unor servicii sau instituţii publice sunt frecvente: „Autofinanţarea e sub necesitatea serviciilor ce le administrează (Primăriile oraşelor mici – n. n.), astfel se confruntă cu probleme serioase de buget” (reprezentant Asociaţia Oraşelor din România – AOR). Reducerea bugetelor locale în perioada de criză economică este datorată şi diminuării gradului de colectare a taxelor şi impozitelor. La aceasta contribuie doi factori: scăderea activităţii firmelor şi reducerea veniturilor populaţiei. Numărul mare de firme care au intrat în faliment sau care şi-au restrâns activitatea, ca urmare a scăderii cererii pentru bunurile şi serviciile furnizate de acestea, a contribuit la scăderea încasărilor la bugetele locale: „micile firme având probleme financiare, atunci, implicit, duce la imposibilitatea plătirii impozitelor şi taxelor” (reprezentant AOR). Se poate deduce că Administraţiile publice locale au resimţit în grad diferit influenţele crizei asupra bugetelor, pe partea de venituri proprii, „în funcţie de firmele care au fost mai mult sau mai puţin afectate de criză” (reprezentant AOR). 12 CRISTINA HUMĂ, DUMITRU CHIRIAC 10 Reducerea veniturilor a numeroase categorii de populaţie s-a reflectat, de asemenea, asupra bugetelor locale ale oraşelor mici, prin restanţe sau întârzieri la plata impozitelor şi taxelor. În anul 2011, spre exemplu, 7–8% din populaţia impozabilă a fost în situaţia de a fi restanţieră, conform celor relatate de reprezentantul Primăriei acestui oraş. Astfel, criza economică a afectat vizibil bugetele locale ale unor oraşe mici, crescând riscul ca primăriile să nu poată plăti la timp obligaţiile pe care le au. Este de aşteptat chiar ca, în condiţiile de înrăutăţire a situaţiei economice, multe primării să fie obligate să reducă din cheltuielile proprii. Oraşele a căror economie este dependentă de un singur sector economic prezintă riscurile cele mai mari de a nu putea realiza venituri şi de a nu-şi putea achita datoriile pe care le-au făcut în timp. Un exemplu în acest sens îl reprezintă oraşul Videle, a cărui economie se bazează pe exploatarea petrolului şi gazelor naturale, precum şi pe serviciile conexe acestui domeniu economic. Astăzi, Schela Videle (preluată de Petrom, ulterior, de OMV) funcţionează la o treime din capacitate, iar societăţile comerciale din acest oraş, în condiţii de criză economică, şi-au restrâns activitatea şi, ca urmare, au acumulat restanţe la chirii şi impozite. Preluarea de către OMV se pare că nu a îmbunătăţit situaţia economică a Schelei Videle, pentru că disponibilizările de personal sunt semnalate în continuare de către autorităţile locale şi populaţie. „Colectarea cu întârzieri mari de la persoane fizice şi juridice a taxelor locale” (reprezentant Primărie Videle) face ca situaţia bugetului local să fie una nesatisfăcătoare, în condiţiile în care Primăria are datorii în valoare de 130 mld. rol. Situaţia se întrevede a fi dramatică şi pentru angajaţii acestei instituţii, deoarece „Primăria este sub incidenţa faptului de a nu putea da salariile lună de lună”, după cum afirma reprezentantul Administraţiei oraşului Videle. Influenţa asupra proiectelor de investiţii pentru îmbunătăţirea infrastructurii urbane Pe lângă cele arătate, autorităţile locale din oraşele Zimnicea şi Videle se confruntă şi cu dificultăţi în asigurarea serviciilor publice de utilităţi, având în vedere situaţia de criză economică şi financiară, care afectează bugetele administraţiilor locale şi ale populaţiei. Se poate da ca exemplu, în acest caz, dificultatea în asigurarea iluminatului public, fapt semnalat de unele persoane intervievate: „lumina se aprinde mai târziu, se stinge mai devreme” (salariat, Videle). Ca urmare, atenţia şi priorităţile la nivel administrativ au în vedere îmbunătăţirea serviciilor comunitare şi a infrastructurii din cele două oraşe, scop în care au fost lansate unele proiecte de investiţii. În momentul de faţă, pentru oraşele Zimnicea şi Videle sunt câteva proiecte de investiţii aflate în derulare. Este vorba de proiecte ISPA, finanţate 11 EFECTE ALE CRIZEI ECONOMICE ŞI FINANCIARE ÎN UNELE LOCALITĂŢI 13 din fonduri europene, care nu au avut de suferit în urma crizei economice şi financiare. Proiectele respective au în vedere reabilitarea şi extinderea reţelelor de canalizare, a reţelelor de apă, a staţiilor de epurare şi salubrizare din cele două oraşe. Există însă şi proiecte care au avut de suferit în urma crizei economice şi financiare. Este cazul unor proiecte cu finanţare de la buget, care au fost amânate. Acestea se referă la refacerea unor şcoli din oraşul Zimnicea, printre care se află şi un liceu, ce necesită lucrări de renovare. Un alt proiect vizează construirea unui campus şcolar, ce ar urma să cuprindă săli de clasă, laboratoare, săli de sport, de conferinţe etc., pentru elevii din acest oraş şi din zona sa limitrofă. Investiţia a fost demarată în anul 2009, însă construcţia „s-a amânat până la o dată neprecizată pentru că nu s-au alocat fonduri de la Guvern”, după cum menţionează reprezentantul Primăriei oraşului Zimnicea. Efecte ale crizei financiare şi economice asupra populaţiei Ca urmare a crizei financiare şi economice, calitatea vieţii populaţiei oraşelor mici a fost afectată prin: reducerea locurilor de muncă şi creşterea şomajului, reducerea veniturilor; creşterea numărului de beneficiari ai ajutorului social, reducerea cheltuielilor de consum. Alte consecinţe negative cu impact asupra calităţii vieţii comunităţilor oraşelor mici sunt cele din domeniul serviciilor publice prestate către populaţie sau din cel al infrastructurii acestor oraşe. Având în vedere implicaţiile negative ale crizei economice şi financiare asupra populaţiei, este de aşteptat ca aceasta să adopte o serie de măsuri de adaptare, iar aceste măsuri să vizeze fie recuperarea nivelului de venituri ale gospodăriei, fie ajustarea consumului acesteia. Reducerea cererii de bunuri şi servicii din partea populaţiei afectează, de asemenea, economia locală, printr-o producţie mai redusă şi, implicit, prin mai puţine locuri de muncă. Detalii asupra acestor aspecte vor fi prezentate în continuare, aşa cum au fost ele identificate în cadrul interviurilor realizate în oraşele Zimnicea şi Videle. Situaţia locurilor de muncă Unul dintre cele mai acute efecte ale crizei economice şi financiare în oraşele Zimnicea şi Videle îl reprezintă reducerea locurilor de muncă, ceea ce a condus la creşterea şomajului în ritm accentuat, însoţit de efecte sociale negative. În cazul oraşului Videle, a cărui economie este legată de extracţia de petrol efectuată de Petrom-OMV şi de serviciile prestate către acestea, prin restrângerea activităţii s-au pierdut numeroase locuri de muncă atât în cadrul companiei, cât şi în sfera serviciilor care o deservesc. Ca urmare, în prezent, numai 30% din personal a mai rămas angajat la compania producătoare de 14 CRISTINA HUMĂ, DUMITRU CHIRIAC 12 petrol din acest oraş. Dintre cei care au fost disponibilizaţi, „majoritatea a luat Ordonanţa”, unii s-au angajat la Serviciul Public de Salubritate, iar „alţii s-au dus la Bucureşti pentru a avea loc de muncă” (reprezentant Primărie oraş Videle). Reduceri de personal au înregistrat şi alte societăţi din oraş. Spre exemplu, Societatea Publiserv, cu capital de stat, care în 2010 număra 180 de angajaţi, a rămas în 2011 cu numai 70 dintre aceştia. Reduceri de posturi au fost efectuate şi în sectorul bugetar din oraş. Prin aplicarea Ordonanţei 63/2010, Administraţia Publică Locală a fost nevoită să reducă 50 de posturi. Prin urmare, dacă în anul 2010, Primăria dispunea de un număr de 151 de posturi, în anul 2011, după aplicarea Ordonanţei, s-a ajuns la 101 posturi. Cei mai mulţi intervievaţi invocă şomajul ca având un mare impact social şi economic asupra populaţiei şi a oraşului. „...sunt şomeri foarte mulţi. Schela, Forajul şi CFR-ul au redus locurile de muncă” (pensionar pe caz de boală, Videle). „În oraş peste jumătate, poate trei sferturi dintre angajaţii OMV nu mai lucrează. Preţurile au scăzut din cauză că nu mai există locuri de muncă” (pensionar, Videle). Şomajul şi, asociat lui, lipsa locurilor de muncă înseamnă venituri mici şi, ca urmare, un nivel de trai mai scăzut. „Criza a afectat oraşul în mod brutal – aş zice – nu sunt locuri de muncă, veniturile sunt mici, oamenii trăiesc greu. Totul stagnează” (pensionar, Videle). „În oraş, criza se resimte printr-o scădere a nivelului de trai” (salariat, Videle). „...urmările crizei se văd: în piaţă, sâmbăta şi duminica nu prea sunt cumpărători” (salariat, Videle). Analiza datelor privind numărul şomerilor înregistraţi în cele două oraşe, în anii 2009 şi 2010, arată evoluţii ascendente. Astfel, în oraşul Videle s-a înregistrat o creştere semnificativă a numărului de şomeri. În aprilie 2009, la nivelul acestui oraş, erau 2 422 de şomeri înregistraţi, în timp ce în aprilie 2010, numărul acestora ajunsese la 3 047, ceea ce semnifică o creştere cu 25,8%. Şi în oraşul Zimnicea s-a înregistrat o creştere mare a numărului de şomeri. Faţă de aprilie 2009, când se consemnau 2 950 de şomeri, în aprilie 2010 numărul lor ajunsese la 3 599, adică o creştere cu 22% (Tabelul nr. 4). Tabelul nr. 4 Dinamica numărului de şomeri înregistraţi în oraşele Zimnicea şi Videle Dinamica numărului de şomeri Număr şomeri Număr şomeri (aprilie 2009 – aprilie 2010) (aprilie 2009) (aprilie 2010) Număr % Videle 2 422 3 047 + 625 + 25,8 Zimnicea 2 950 3 599 + 649 + 22,0 Sursa: Buletin Statistic Lunar, aprilie 2010, Direcţia Judeţeană de Statistică Teleorman, citat de Consiliul Judeţean Teleorman, 2010. 13 EFECTE ALE CRIZEI ECONOMICE ŞI FINANCIARE ÎN UNELE LOCALITĂŢI 15 Accesul facil la căile de comunicaţie (drumuri naţionale şi căi ferate) face ca mişcarea populaţiei să nu reprezinte o problemă pentru locuitorii din Videle şi Zimnicea. Apropierea mai mare de Bucureşti a oraşului Videle (73 de km) înlesneşte locuitorilor acestui oraş deplasările zilnice – navetismul – spre Capitală, ca primă destinaţie, dar şi spre Alexandria, municipiul reşedinţă a judeţului Teleorman. În schimb, deplasarea forţei de muncă din Zimnicea spre Bucureşti (125 de km) se face mai ales săptămânal şi zilnic spre Alexandria (39 de km). O menţiune specială trebuie făcută pentru oraşul Videle, unde mişcarea migratorie s-a inversat. Dacă în primii ani de după 1990 era încă un pol de atracţie a forţei de muncă, prin exploatările sale petroliere, ulterior, prin închiderea sondelor şi, mai ales, după declanşarea crizei economice, a devenit un pol de dispersie. Venituri Criza economică şi financiară şi măsurile de austeritate au determinat diminuarea veniturilor populaţiei. Scăderea s-a resimţit cu atât mai mult cu cât a avut loc pe fondul devalorizării monedei naţionale: rata inflaţiei în anul 2009 a fost de 5,59%, iar în anul 2010, de 6,09%, conform datelor INS (INS, 2011). De asemenea, reducerea salariilor a afectat numeroase categorii de angajaţi din sectorul privat şi bugetar, ceea ce a condus la micşorarea veniturilor acestora. Datele arată că întreprinderile private din oraşul Videle şi cele din oraşul Zimnicea au înregistrat venituri semnificativ mai mici în anul 2009 faţă de anul 2008. Restrângerea activităţii întreprinderilor s-a reflectat asupra angajaţilor prin reducerea locurilor de muncă şi prin scăderea câştigurilor salariale. De altfel, reducerea veniturilor („s-au redus salariile”, „criza a afectat câştigurile băneşti”, „criza a afectat gospodăria pentru că au scăzut veniturile”) pare să reprezinte consecinţa crizei cea mai resimţită de intervievaţi şi de familiile lor, indiferent dacă este vorba despre persoane aflate în situaţia de şomaj sau angajate în sistemul de stat ori privat. „Mi-am pierdut locul de muncă” şi „s-au redus veniturile şi e foarte mult stres” au declarat un fost angajat şi un angajat din sectorul privat. În ceea ce-i priveşte pe micii întreprinzători, comercianţi sau producătorii din sistemul agricol familial, aceştia au fost în mod clar afectaţi de criza economică şi financiară. În declaraţiile lor, ei se referă la scăderea cererii pentru produse agricole şi alimentare, dar şi nealimentare: • „în 2009, vânzările la produse alimentare – n. n. au scăzut, în 2010 au scăzut mai mult şi nici anul ăsta – 2011 (n. n.) – nu merg” (vânzător magazin alimentar, oraşul Zimnicea); • „au scăzut vânzările la toate produsele” (vânzător magazin alimentar, oraşul Videle); • „în piaţă, sâmbăta şi duminica nu sunt cumpărători... bate vântul” (salariat, Videle). Angajaţii din sistemul bugetar reprezintă o altă categorie de populaţie care a fost afectată advers de criza economică şi financiară şi de măsurile de austeritate. 16 CRISTINA HUMĂ, DUMITRU CHIRIAC 14 Prin Legea 118/2010 – cunoscută ca una dintre legile austerităţii – a fost diminuat cu 25% cuantumul brut al salariilor sau al indemnizaţiilor lunare de încadrare, inclusiv sporuri, indemnizaţii şi alte drepturi salariale ale unor categorii de personal din sectorul bugetar. Cei vizaţi de această lege au fost angajaţii din primării, poliţie, învăţământ, sănătate. (Ponderea angajaţilor în sectorul de stat din oraşele mici poate fi semnificativă.) Astfel, criza economică şi financiară şi măsurile anticriză luate i-au afectat şi pe angajaţii din Primăria oraşului Videle. Acestea s-au tradus nu numai prin reducerea salariilor cu 25%, ci şi prin anularea unor sporuri. Prin urmare, diminuarea nivelului salarial a putut ajunge chiar până la 50%. În prezent, câştigurile salariale lunare ale salariaţilor sunt în mod frecvent de aproximativ 700– 800 lei, existând şi cazuri în care acestea coboară sub acest nivel, conform celor relatate de reprezentantul Primăriei acestui oraş. Se poate aprecia, în această situaţie, că nivelul de trai al angajaţilor şi al familiilor acestora a scăzut într-o măsură semnificativă. În cazul oraşului Zimnicea, reducerea cu 25% a salariilor angajaţilor din Primărie a determinat plecarea tinerilor către sistemul privat, respectiv la compania InterAgro. Primăria nu mai poate face angajări, astfel că, în prezent, se confruntă cu un deficit de personal. Reducerea cu 25% a salariilor în anul 2010 nu a fost recuperată decât parţial în 2011. Scăderea veniturilor pare să reprezinte principalul efect al crizei economice şi pentru angajaţii din sectorul de stat, după cum reiese din declaraţiile lor: „ne-au scăzut veniturile”, (învăţătoare, Videle), „criza a afectat gospodăria pentru că au scăzut veniturile” (îngrijitoare grădiniţă, Videle), „veniturile s-au micşorat, preţurile sunt duble, a scăzut nivelul de trai” (angajat poliţie, Videle). O altă categorie de populaţie a cărei situaţie financiară s-a deteriorat o reprezintă cea a persoanelor aflate la pensie şi gospodăriile acestora. Inflaţia din 2009 şi 2010, care a erodat puterea de cumpărare, neindexarea pensiilor în 2010 şi 2011, contribuţia la fondul de asistenţă socială, în cazul pensiilor de peste 740 lei începând cu 1 ianuarie 2011 fac din această categorie un grup vulnerabil la efectele crizei economice. În cazul pensionarilor, aceştia invocă „scăderea veniturilor”, a pensiei – n. n., în contextul inflaţiei şi al scumpirilor la alimente. În plus, anumite probleme de sănătate le impun cheltuieli mari cu medicamentele; pensionarii suferind de afecţiuni cardiovasculare au declarat că tratamentul lor costă între 100 şi 150 lei lunar. Pe lângă inflaţia din 2009 şi 2010, care a afectat toate categoriile de venituri ale populaţiei, la deteriorarea nivelului pensiilor a mai contribuit neindexarea 6 . acestora în 2010 şi 2011, precum şi contribuţia la asigurările sociale de sănătate 6 Prin OUG 107/2010, pensionarii ale căror venituri din pensii depăşesc 740 lei contribuie cu o cotă de 5,5% la Fondul naţional unic de asigurări sociale de sănătate. 15 EFECTE ALE CRIZEI ECONOMICE ŞI FINANCIARE ÎN UNELE LOCALITĂŢI 17 Un segment din cadrul acestei categorii de populaţie – cea a pensionarilor – a resimţit în mai mare măsură efectele adverse ale crizei economice. Este vorba despre persoane vârstnice, singure, bolnave, cu pensii de până la 500 lei/lună şi fără alte posibilităţi financiare. Situaţia materială precară a acestor persoane a atras atenţia Federaţiei Naţionale „Omenia” a CAR Pensionari din România, care a iniţiat o campanie socială „Daţi 1 leu pentru pensionarii săraci”, care are ca scop „strângerea de fonduri destinate acordării de ajutoare nerambursabile pensionarilor săraci, afectaţi de criza economică tot mai accentuată”. În urma acestei acţiuni sociale au fost acordate ajutoare financiare celor mai nevoiaşi pensionari din Videle şi Zimnicea. Numărul de beneficiari de ajutor social Criza economică şi financiară a avut un efect negativ asupra comunităţilor din Zimnicea şi Videle, prin creşterea numărului de beneficiari de ajutor social. Este vorba despre persoanele cu venituri reduse sau fără venit. În oraşul Zimnicea, numărul beneficiarilor de ajutor social, conform Legii 416/2001, cu modificările şi completările ulterioare, a cunoscut o dinamică pozitivă între 2008 şi 2010. Astfel, datele furnizate de Primăria Zimnicea arată că dacă la sfârşitul anului 2008, numărul de dosare în plată pentru acordarea dreptului de ajutor social era de 455, la sfârşitul anului 2010 ajunsese la 497 (Tabelul nr. 5). A crescut nu numai numărul persoanelor singure, dar şi al familiilor fără copii, precum şi al celor cu copii. Tabelul nr. 5 Numărul beneficiarilor de ajutor social în oraşul Zimnicea – 2008–2010 2008 2009 2010 Număr persoane singure 112 121 127 Număr familii cu copii 122 129 131 Număr familii fără copii 221 236 239 Număr beneficiari 455 486 497 Sursa: Primăria oraşului Zimnicea. Numărul beneficiarilor de ajutor social constituit din numărul persoanelor singure şi din numărul membrilor familiilor cu copii şi al celor fără copii, în oraşul Zimnicea, este apreciat ca depăşind 1 300 de persoane. Dintre acestea, o pondere semnificativă au persoanele de etnie romă. În Zimnicea trăieşte o comunitate de rudari, estimată ca reprezentând aproximativ 10% din populaţia oraşului. Scăderea nivelului veniturilor, în condiţii de criză economică, a făcut ca şi în oraşul Videle să crească numărul beneficiarilor de ajutor social. Numărul de cereri pentru ajutor social a crescut ca efect al crizei economice, în anul 2010 fiind aproape dublu faţă de anul 2008. Optzeci şi nouă de noi dosare au intrat în plată în anul 2010, faţă de 48 câte s-au înregistrat în anul 2008. Este vorba de persoane singure, familii fără copii, dar şi familii cu copii. 18 CRISTINA HUMĂ, DUMITRU CHIRIAC 16 Conform datelor aflate în evidenţa Primăriei oraşului Videle, la sfârşitul anului 2008 existau 179 de dosare în plată privind dreptul de acordare a ajutorului social, pentru un număr de 431 de persoane. La sfârşitul anului 2010, numărul dosarelor era de 219, iar al persoanelor beneficiare, de 532. Ca urmare, se constată o creştere a numărului beneficiarilor de ajutor social, mai ales din rândul persoanelor singure (Tabelul nr. 6). Tabelul nr. 6 Numărul beneficiarilor de ajutor social în oraşul Videle – 2008–2010 2008 2009 2010 Număr persoane singure 71 76 110 Număr familii cu copii 98 105 98 Număr familii fără copii 10 16 11 Număr cereri (dosare) 179 197 219 Număr persoane beneficiare de ajutor social 431 532 508 Sursa: Primăria oraşului Videle. Influenţa crizei economice şi financiare asupra consumului populaţiei Reducerea veniturilor, ca efect al crizei financiare şi economice, a determinat populaţia să adopte unele măsuri de adaptare la situaţia financiară a gospodăriei. Acest lucru se poate realiza prin mai multe modalităţi, şi anume, prin extinderea bazei de venituri şi/sau prin reducerea cheltuielilor din bugetele familiei. În ceea ce priveşte extinderea bazei de venituri, aceasta nu reprezintă o modalitate la îndemână pentru cei afectaţi de criza economică şi care ar dori să adopte o asemenea măsură. Prestarea de ore suplimentare sau găsirea unui al doilea loc de muncă nu par să fie posibile în oraşe mici, cum este Videle, unde contextul economic nu permite asta şi pentru că „numărul de locuri de muncă s-a redus” (salariat, Videle) şi „şomeri sunt foarte mulţi” (şomer, Videle). Însă, pentru multe gospodării, reducerea cheltuielilor de consum lasă impresia că reprezintă principala măsură de adaptare la efectele crizei. Se au în vedere unele cheltuieli, cum sunt cele pentru produse alimentare şi băuturi nealcoolice, pentru îmbrăcăminte şi încălţăminte, pentru locuinţă, apă, electricitate, gaze, pentru mobilier, dotare, întreţinerea locuinţei, pentru sănătate şi educaţie, pentru poştă şi telecomunicaţii. Prima categorie de cheltuieli de care gospodăriile au avut posibilitatea să ţină seama în echilibrarea bugetelor este cea a produselor alimentare şi a băuturilor nealcoolice. Deoarece acestea reprezintă produse de bază la care este mai greu să se renunţe, unii dintre intervievaţi lasă să se înţeleagă că nu au adoptat o asemenea soluţie „nu fac economie la alimente” (salariat, Videle), „la mâncare nu am redus cheltuielile” (salariat, Videle). Alţii însă au fost nevoiţi să fie mai atenţi chiar în privinţa cheltuielilor pentru produse alimentare de bază. „Ne-am limitat la cheltuieli. 17 EFECTE ALE CRIZEI ECONOMICE ŞI FINANCIARE ÎN UNELE LOCALITĂŢI 19 Nu umplem frigiderele, nu facem rezerve: avem nevoie de un litru de ulei, luăm un litru de ulei, avem nevoie de un kilogram de zahăr, luăm un kilogram de zahăr...luăm strictul necesar. Aveam mai multe înainte de criză” (salariat, Videle). Odată cu scăderea puterii de cumpărare, unii locuitori din Videle şi-au redus frecvenţa vizitelor la magazin, au căutat să cumpere produse mai ieftine şi, în general, produse de strictă necesitate. „Am redus din cheltuieli: mergem mai rar la cumpărături...căutăm să cumpărăm mai ieftin, dar produsele s-au scumpit...ne limităm la strictul necesar” (pensionar, Videle). Scăderea vânzărilor la produsele alimentare şi nealcoolice şi la cele agroalimentare înregistrată în oraşele Videle şi Zimnicea vine să confirme opţiunea populaţiei de reducere a cheltuielilor de consum şi pentru această categorie. „Vânzările au scăzut... Am adus 20 de pâini dimineaţă şi până acum – ora prânzului n. n. – am vândut şase. Au scăzut vânzările la produsele congelate... şi carne de pui, mezeluri, lactate... şi făina merge greu, aceasta se mai vinde la sărbători” (vânzător magazin alimentar, Zimnicea). „Au scăzut vânzările la toate produsele” (vânzător magazin alimentar, Videle). „Au scăzut vânzările la toate sortimentele de produse cu 20–30%. Când mergea bine exploatarea de petrol, după-masă când ieşeau angajaţii se făcea coadă la alimente. Acum, după-masă, magazinul este gol. Clienţii vin în special dimineaţa şi cumpără mai puţin” (vânzător magazin alimentar, Videle). „Vânzările sunt mai slabe...iar preţurile sunt mai mici” (vânzător piaţă legume, Videle). „Criza a avut efecte asupra oraşului. Cel mai bine se vede în piaţă. Cu unu–doi ani în urmă, piaţa Videle era cea mai scumpă; acum kilogramul de roşii este un leu. Pentru că posibilitatea de cumpărare e mică” (reprezentant Primărie oraş Videle). Situaţia financiară dificilă a unora dintre locuitorii acestor oraşe, agravată de criza economică, face ca vânzarea „pe datorie” sau „la caiet”, deşi nerecunoscută sau puţin recunoscută („Nu se vinde la caiet în magazin” [vânzător magazin alimentar, Zimnicea], „Nu se vinde pe datorie în acest magazin. Doar la sat se vinde pe datorie” [vânzător magazin alimentar, Videle]), să reprezinte, de fapt, un fenomen destul de răspândit „Se vinde pe datorie, dar nu la vedere şi numai persoanelor pe care le cunoaştem. În toate magazinele din oraş se procedează la fel” (vânzător magazin alimentar, Videle). Fenomenul vânzării „pe datorie”, cunoscut mai ales în magazinele rurale, este prezent acum şi în mediul urban. Este răspândit în rândul populaţiei cu venituri reduse, cum sunt anumite categorii de pensionari, şomeri, angajaţi cu salarii mici. Aceasta ne arată că sărăcia a cuprins tot mai multe gospodării. Având în vedere criza economică, vânzarea pe datorie reprezintă, de fapt, o soluţie „de criză”. O altă categorie de cheltuieli, care a fost avută în vedere pentru echilibrarea bugetelor gospodăriei, este cea pentru îmbrăcăminte şi încălţăminte. În cazul acestui tip de cheltuieli, sunt două opţiuni pe care populaţia le-a putut face: fie să reducă cheltuielile, cumpărând mai ieftin, fie să amâne procurarea de articole de îmbrăcăminte şi încălţăminte. 20 CRISTINA HUMĂ, DUMITRU CHIRIAC 18 „Am redus cheltuielile la îmbrăcăminte” (salariat, Videle). „Am redus până şi din cheltuielile pentru îmbrăcămintea copilului” (îngrijitor grădiniţă, Videle). „Am mai renunţat şi la îmbrăcăminte” (pensionar pe caz de boală, Videle). „Am renunţat la haine” (şomer, Videle). Cheltuielile pentru locuinţă, apă, electricitate şi gaze reprezintă o altă categorie de cheltuieli avută în vedere de mulţi dintre intervievaţi pentru a echilibra bugetul gospodăriei şi pentru a evita ca o parte mare a acestuia să fie absorbită de acest tip de cheltuieli. Sunt vizate, cel mai adesea, pentru a face economii reducerea cheltuielilor pentru energia electrică, iar cei mai atenţi la acestea par a fi pensionarii. „Am redus cheltuielile, avem becuri economice” (pensionar, Videle). „Nu aprindem becul decât când ne culcăm” (pensionar, Videle). „Fac economie la energie, am doar frigider şi mă uit puţin la televizor” (pensionar – pensie de urmaş, Videle). Unii au optat pentru o modalitate de facturare a energiei electrice prin care plata consumului se face eşalonat în cursul anului şi aceasta pentru că nu-şi pot permite să depăşească bugetul gospodăriei. „Pentru că iarna încălzirea e cu energie electrică, plătesc vara mai mult ca să mă descurc” (pensionar pe caz de boală, Videle). „Ne-am limitat la energie... plătim la cotă, avem becuri mici” (vânzător, Videle). Cheltuielile pentru apă au fost şi ele reduse pentru a face unele economii de buget. Au fost însă mai puţin menţionate comparativ cu cheltuielile pentru energie. „Fac economie la apă, care se plăteşte de două ori: o dată ca apă potabilă şi a doua oară la preţ de apă de canal (menajeră – n. n.)” (salariat, Videle). Celelalte cheltuieli legate de locuinţă, respectiv cele pentru mobilier, dotare, şi întreţinerea locuinţei au fost amânate de către mulţi dintre intervievaţi. „Am renunţat la aparatură... ne-am fi dorit un televizor” (salariat, Videle). „Am renunţat la mobilă nouă” (şomer, Videle). „Nu am reuşit să luăm frigider, să punem termopane şi să izolăm magazinul” (vânzător, Videle). „Am amânat cumpărarea de mobilă şi am renunţat la modernizarea locuinţei” (salariat, Videle). Cheltuielile legate de sănătate, respectiv cele referitoare la consumul de medicamente par să fi fost şi ele ajustate, ca urmare a scăderii veniturilor. „Vânzările la medicamente sunt aşa şi aşa... unii cumpără cu «pastiluţa»” (farmacist, Videle). Situaţia financiară dificilă a gospodăriilor şi costul ridicat al medicamentelor fac ca procurarea acestora să fie, în unele cazuri, amânată. „Am fost la doctor... mi-a dat tratament... costă 60 de lei... nu am cu ce să-l iau... poate o să-l iau din pensia părinţilor” (beneficiar ajutor social, Videle). Un studiu arată că, pe fondul crizei economice, consumul de medicamente la 7 a înregistrat o scădere (Medica Academica, 2010). În anul 2009, nivelul oraşelor mici 7 În studiul respectiv, oraşele mici sunt considerate oraşe sub 50 000 de locuitori. 19 EFECTE ALE CRIZEI ECONOMICE ŞI FINANCIARE ÎN UNELE LOCALITĂŢI 21 conform acestui studiu, în oraşele mici consumul de medicamente a fost cu 18,2% mai redus faţă de anul 2008 şi aceasta în condiţiile în care, la nivel naţional, scăderea a fost de 1,7%. Motivul pentru care s-a înregistrat o scădere atât de mare a consumului de medicamente în oraşele mici faţă de nivelul naţional l-ar reprezenta situaţia materială mai precară a locuitorilor din aceste oraşe. Din interviurile realizate la nivelul populaţiei din cele două oraşe mici – Zimnicea şi Videle, rezultă că, sub influenţa crizei economice şi financiare, s-a produs o modificare a comportamentului de consum, prin reducerea consumului şi prin achiziţionarea de produse mai ieftine. Totodată, s-a putut constata o tendinţă de a amâna sau de a renunţa în viitorul apropiat la cheltuieli legate de dotarea locuinţei sau pentru renovarea acesteia. Rezultatele studiului sunt confirmate şi de alte cercetări care au urmărit să evidenţieze efectele pe care criza economică şi financiară le-a avut asupra gospodăriilor şi comunităţilor din ţara noastră. Cităm, în acest sens, studiul „Impactul crizei economice internaţionale în România 2009–2010” (Stănculescu şi Marin, 2011). CONCLUZII Lucrarea analizează principalele efecte ale crizei economice şi financiare, care a afectat şi România, cu atenţie deosebită asupra oraşelor mici, al căror număr de 250 reprezintă 78,1% din totalul de 320 de localităţi urbane ale ţării noastre. Deşi importante ca număr, oraşele mici înregistrau, în anul 2009, doar 25% din populaţia noastră urbană. Localităţile urbane mici, mai mult ca alte categorii de oraşe, s-au confruntat, în ultimii ani, cu numeroase dificultăţi, între care restructurarea activităţilor economice cu restrângerea pieţei muncii, ce a condus la creşterea şomajului şi la scăderea nivelului de trai şi a calităţii vieţii populaţiei. În paralel s-a înregistrat şi o migraţie a forţei de muncă spre centre urbane mai atractive sub aspect economic, sau chiar către unele ţări europene. De asemenea, criza economică şi financiară a influenţat puternic bugetele publice locale, ceea ce a condus la diminuarea funcţiilor urbane, mai cu seamă la nivelul oraşelor mici. Astfel, în cazul acestor oraşe, măsura reducerii deficitelor dintre veniturile şi cheltuielile publice locale ale administraţiilor teritoriale a generat riscul neasigurării finanţării unor servicii publice prestate de autorităţi, cum ar fi: alimentarea cu apă, canalizarea, salubritatea, iluminatul public, încălzirea locuinţelor etc. şi, prin aceasta, degradarea condiţiilor de viaţă ale comunităţilor. Toate aceste efecte ale crizei economice au fost ilustrate prin două studii de caz, la nivelul oraşelor Zimnicea şi Videle din judeţul Teleorman, care fac parte din categoria oraşelor mici, sub 30 000 de locuitori. Rezultatele cercetării calitative au confirmat greutăţile cărora trebuie să le facă faţă populaţia din oraşele mici, în această perioadă. 22 CRISTINA HUMĂ, DUMITRU CHIRIAC 20 Anexa 1 Numărul oraşelor mici şi al municipiilor, pe judeţe şi ponderea populaţiei oraşelor mici din urban judeţ (1. 07. 2009) Populaţie oraşe mici Număr Număr Număr Oraşe mici (1. 07. 2009) municipii locuitori Judeţe total oraşele mediu Număr Pondere din oraşe Număr % mici urban 2009 locuitori urban judeţ Alba 11 10 90,9 3 219 244 151 083 68,9 Arad 10 9 90,0 251 386 85 909 34,2 Argeş 7 3 42,9 305 465 35 138 11,5 Bacău 8 6 75,0 1 324 493 98 824 30,5 Bihor 10 9 90,0 3 297 923 93 101 31,3 Bistriţa-Năsăud 4 3 75,0 117 871 33 394 28,3 Botoşani 7 6 85,7 1 186 806 72 300 38,7 Braşov 10 7 70,0 1 440 434 91 777 20,8 Brăila 4 3 75,0 234 169 22 285 9,5 Buzău 5 3 60,0 198 259 26 924 13,6 Caraş-Severin 8 7 87,5 1 181 143 98 028 54,1 Călăraşi 5 4 80,0 1 120 483 47 463 39,4 Cluj 6 3 50,0 2 459 865 58 159 12,6 Constanţa 12 8 66,7 504 667 82 841 16,4 Covasna 5 4 80,0 1 111 263 49 746 44,7 Dâmboviţa 7 6 85,7 1 163 603 75 269 46,0 Dolj 7 6 85,7 2 379 789 81 146 21,4 Galaţi 4 2 50,0 343 902 10 850 3,2 Giurgiu 3 2 66,7 87 608 19 785 22,6 Gorj 9 8 88,9 1 178 324 82 432 46,2 Harghita 9 7 77,8 2 141 948 64 482 45,4 Hunedoara 14 11 78,6 4 356 654 176 991 49,6 Ialomiţa 7 5 71,4 1 132 339 46 266 35,0 Iaşi 5 3 60,0 393 220 35 462 9,0 Ilfov 8 7 87,5 133 204 99 766 74,9 Maramureş 13 11 84,6 300 721 120 813 40,2 Mehedinţi 5 4 80,0 1 142 482 36 421 25,6 Mureş 11 8 72,7 1 302 422 89 034 29,4 Neamţ 5 3 60,0 212 420 38 511 18,1 Olt 8 6 75,0 188 961 77 144 40,8 Prahova 14 12 85,7 410 734 145 131 35,3 Satu Mare 6 5 83,3 1 173 110 60 714 35,1 Sălaj 4 3 75,0 99 512 35 537 35,7 Sibiu 11 9 81,8 285 020 77 356 27,1 Suceava 16 15 93,8 4 302 730 195 938 64,7 Teleorman 5 3 60,0 1 135 220 55 468 41,0 Timiş 10 8 80,0 423 042 66 254 15,7 Tulcea 5 4 80,0 121 711 30 855 25,4 Vaslui 5 3 60,0 1 185 339 46 951 25,3 Vâlcea 11 10 90,9 1 185 233 74 753 40,4 Vrancea 5 4 80,0 1 146 571 48 448 33,1 Total 320 78,1 11 823 516 2 938 749 24,9 250 36 21 EFECTE ALE CRIZEI ECONOMICE ŞI FINANCIARE ÎN UNELE LOCALITĂŢI 23 BIBLIOGRAFIE 1. Chiriţă, I., (coord.), Programul Strategic de Dezvoltare a Oraşelor din România, Asociaţia Oraşelor din România, 2008. 2. Pop, L. M., (coord.), Dicţionar de politici sociale, Bucureşti, Editura Expert, 2002. 3. Stănculescu, S. M., Marin, M., Impactul crizei economice internaţionale în România 2009– 2010, Bucureşti, Editura Vanemonde, 2011. 4. Zamfir, C., Lazăr, V., (coord.), Dicţionar de sociologie, Bucureşti, Editura Babel, 1993. 5. *** Strategia de dezvoltare durabilă a judeţului Teleorman 2010–2020, Consiliul Judeţean Teleorman, 2010. 6. *** Planul Naţional de Dezvoltare 2007–2013, Guvernul României, 2005. 7. *** Anuarul Statistic al României 2003, 2007, 2008, 2009, 2010, Institutul Naţional de Statistică, Bucureşti. 8. *** 60% din populaţie consumă 18% din medicamente, Medica Academica, Academia Oamenilor de Ştiinţă din România, disponibil online la http:// www.//medicaacademica.ro/ 2010/03/17/60- din-populatie-consuma-18-din-medicamente/, 2010. 9. *** Legea nr. 351 din 6 iulie 2001 privind aprobarea Planului de amenajare a teritoriului naţional – Secţiunea a IV-a – Reţeaua de localităţi, Monitorul Oficial nr. 408, 24 iulie 2001. 10. *** Legea nr. 416/2001 privind venitul minim garantat, Monitorul Oficial, Partea I, nr. 401, 20 iulie 2001. 11. *** Legea 273 din 29 iunie 2006 privind finanţele publice locale, Monitorul Oficial 618, 18 iulie 2006. 12. *** Legea 118/2010 privind unele măsuri necesare în vederea restabilirii echilibrului bugetar, Monitorul Oficial nr. 441, 30 iunie 2010. 13. *** Legea 119/2010 privind stabilirea unor măsuri în domeniul pensiilor, Monitorul Oficial nr. 441, 30, iunie 2010. 14. *** Ordonanţa de Urgenţă 63 din 30 iunie 2010 pentru modificarea şi completarea Legii nr. 273/2006 privind finanţele publice locale, precum şi pentru stabilirea unor măsuri financiare, Monitorul Oficial 450, 2 iulie 2010. 15. *** Ordonanţa de Urgenţă 107/2010 pentru modificarea şi completarea Legii nr. 95/2006 privind reforma în domeniul sănătăţii, Monitorul Oficial, Partea I, nr. 830, 10 decembrie 2010. Baze de date online 16. *** Indici anuali ai preţurilor de consum şi rata anuală a inflaţiei în perioada 1971–2010, Institutul Naţional de Statistică, disponibil online la http://www.insse.ro. 17. *** Baza de date on-line TEMPO, Institutul Naţional de Statistică, disponibil online la https://statistici.insse.ro/shop. he paper aims to outline the main effects of economic and financial crisis on small towns in Romania, with specific T analysis in two urban centers: Zimnicea and Videle in Teleorman county. This is because it was found that small towns face much greater difficulties than other cities in our country, a direct result of the recent years’ difficulties: the restructuring of economic activities, with disruptions in the labor market and the reduction of urban functions, migration of the labor force to other more developed urban centers, reducing household incomes and increased poverty phenomenon, etc. The study has an empirical character and is based on quantitative and qualitative information obtained from several institutions (mayoralties, economic agents, etc.), and on statistical data, etc. Also, in the two localities 24 CRISTINA HUMĂ, DUMITRU CHIRIAC 22 was applied a total of 33 unstructured interviews, conducted between July and October 2011. The results confirmed the difficulties which have to face small towns in this period, and the response measures adopted in households. Keywords: small towns, economic and financial crisis, economic and social effects. Primit: 09.12.2011 Acceptat: 09.02.2012 Redactori: Ioan Mărginean, Manuela Sofia Stănculescu 